**Harri Heliövaara** (s. 4. kesäkuuta 1989 Helsinki) on suomalainen tennispelaaja. Hän voitti Australian avoimissa 2007 poikien nelinpelin. Parhaimmillaan hän on sijoittunut ATP-maailmanlistalla nelinpelissä yhdeksänneksi tammikuussa 2023 ja kaksinpelissä sijalle 194 joulukuussa 2011. Nykyään nelinpeliin keskittyvä Heliövaara on voittanut urallaan neljä ATP-turnausta nelinpelissä; ensimmäisen maaliskuussa 2021, toisen lokakuussa 2021 ja kolmannen heinäkuussa 2022. ATP-haastajaturnauksia hän on voittanut urallaan 13. Kaksinpelissä Heliövaara on voittanut kahdeksan ITF Futures -turnausta ja pelannut kaksi kertaa ATP-haastajaturnauksen välierissä.. Heliövaara on Grand Slam -mestari sekanelinpelistä hänen voitettuaan Yhdysvaltain avointen mestaruuden syyskuussa 2023 yhdessä Anna Danilinan kanssa.

Heliövaara on edustanut Suomea Davis Cupissa 22 maaottelussa, joissa on voittanut 16 ottelua ja hävinnyt 19. Hän on voittanut kaksinpelissä ulkokenttien Suomen mestaruuden vuosina 2008, 2009, 2015, 2018 ja 2019 ja sisäkenttien Suomen mestaruuden 2010, 2014 ja 2016 sekä nelinpelissä ulkokenttien Suomen mestaruuden 2009 ja 2019 ja sisäkenttien Suomen mestaruuden 2019 ja 2021.

Huhtikuussa 2013 Heliövaara ilmoitti lopettavansa ammattilaisuransa ja keskittyvänsä diplomi-insinööriopintoihin Aalto-yliopiston tuotantotalouden ohjelmassa. Hän ilmoitti tammikuussa 2017 palaavansa taas ammattilaiskentille.

Ura
---

### Uran alku ja Australian avointen poikien nelinpelin mestaruus (−2008)

Harri Heliövaaran isä Kari on metsätieteen professori ja äiti Arja hammaslääketieteen tohtori. Heliövaara aloitti tenniksen 6-vuotiaana. Hän voitti Australian avoimissa vuonna 2007 ensimmäisenä suomalaisena poikien nelinpelin skotlantilaisen Graeme Dycen kanssa. Heliövaara selviytyi parinsa Henri Kontisen kanssa marraskuussa 2007 IPP Openissa Helsingissä ATP-haastajaturnauksen loppuotteluun.

Heinäkuussa 2008 Heliövaara voitti ulkokenttien kaksinpelin Suomen mestaruuden loppuottelussa Lauri Kiisken. Kaksi viikkoa myöhemmin hän teki Davis Cup -debyyttinsä maaottelussa Luxemburgia vastaan. Hän hävisi kaksinpelissä Gilles Müllerille. Heinäkuun lopulla Heliövaara pelasi Henri Kontisen kanssa Tampere Openin loppuottelussa.

### Ensimmäiset ITF Futures turnausvoitot kaksinpelissä (2009−2010)

Heliövaara suoritti lukion loppuun Mäkelänrinteen lukiossa keväällä 2009. Hän uusi heinäkuussa 2009 ulkokenttien Suomen mestaruutensa kaksinpelissä voittaen finaalissa Juho Paukun. Heliövaara voitti myös nelinpelin Suomen mestaruuden Ilja Orren kanssa. Davis Cup -maaottelussa Monacoa vastaan Heliövaara hävisi Henri Kontisen kanssa nelinpelin Guillaume Couillardia ja Benjamin Balleretia vastaan. Syksyllä 2009 hän selviytyi kahdesti ITF Futures -turnauksen finaaliin.

Maaliskuussa 2010 Heliövaara voitti sisäkenttien kaksinpelin Suomen mestaruuden. Loppuottelussa hän voitti Lauri Kiisken. Huhtikuussa hän saavutti ensimmäisen ITF Futures -turnausvoittonsa Seogwipossa. Davis Cup -maaottelussa Etelä-Afrikkaa vastaan hän hävisi kaksinpelinsä Izak van der Merweä vastaan sekä ratkaisevan nelinpelin Jarkko Niemisen kanssa. Kesäkuun alussa Heliövaara saavutti toisen ITF Futures -turnausvoiton Wuhanissa.

### Haastajaturnausvoitto nelinpelissä ja Grand Slam -turnausten karsinnoissa (2011−2012)

Heliövaara aloitti yhteistyön ruotsalaisen Johan Landsbergin kanssa vuoden 2011 vaihteessa. Hän sai uudelta valmentajaltaan apua henkisen puolen kehittämiseen. Tammikuun lopulla Heliövaara voitti kolmannen ITF Futures -turnauksensa Sheffieldissä ja toukokuussa neljännen Andižanissa. Elo-syyskuussa hän selviytyi Bangkokin ATP-haastajaturnauksen välieriin voitettuaan muun muassa Rainer Schüttlerin. Välierissä hän hävisi Cedrik-Marcel Stebelle. Seuraavalla viikolla Shanghain ATP-haastajaturnauksessa Heliövaara voitti avauskierroksella Lu Yen-hsun, mutta hävisi puolivälierissä Jürgen Zoppille. Syyskuun loppupuolella Heliövaara voitti Denis Moltšanovin kanssa ATP-haastajaturnauksen nelinpelin Taškentissa. Lokakuussa hän voitti ITF Futures -turnauksen Jakartassa. Marraskuussa Heliövaara pääsi välieriin Charlottesvillen ATP-haastajaturnauksessa. Turnauksen toisella kierroksella hän voitti maailmanlistan sijalla 122 olleen Rik de Voestin. Välierässä hän hävisi Jesse Levinelle luvuin 5–7, 0–6.

Heliövaara osallistui tammikuussa 2012 Australian avointen karsintoihin häviten ensimmäisellä kierroksella Javier Martílle. Toukokuussa Heliövaara pelasi Ranskan avointen karsinnoissa, mutta hävisi ensimmäisellä karsintakierroksella belgialaiselle Maxime Authomille luvuin 1–6, 1–6. Wimbledonissa Heliövaara voitti karsintojen ensimmäisellä kierroksella Júlio Silvan, mutta hävisi toisella kierroksella Erik Chvojkalle. Heliövaara pelasi ATP-turnauksen pääsarjassa ensimmäisen kerran Båstadin nelinpeliturnauksessa heinäkuussa 2012 yhdessä Jarkko Niemisen kanssa. He hävisivät juuri Wimbledonin finaalissa pelanneille Robert Lindstedtille ja Horia Tecăulle. Elokuussa Heliövaara osallistui Yhdysvaltain avointen karsintoihin ja hävisi karsintojen ensimmäisellä kierroksella Tim Smyczekille.

### Ylikunto ja uran lopettaminen (2012−2016)

Lokakuussa Heliövaara kärsi ylikunnosta, eikä pelannut ollenkaan. Marraskuussa 2012 ollessaan maailmanlistan sijalla 449, hän kertoi tekevänsä kaikkensa noustakseen vuonna 2013 maailmanlistalla sadan parhaan joukkoon. Hän ei kuitenkaan siinä onnistunut, vaan ilmoitti huhtikuussa 2013 lopettavansa uransa ja keskittyvänsä diplomi-insinööriopintoihin Aalto-yliopiston tuotantotalouden ohjelmassa.

Lopetettuaan ammattilaisuransa Heliövaara valittiin Suomen Tennisliiton hallintokoordinaattoriksi lokakuusta 2013 alkaen. Heinäkuussa 2014 Heliövaara osallistui Tampere Openiin, mutta sanoi pelaavansa nykyään vain omaksi ilokseen. Joulukuussa 2014 Heliövaara voitti sisäkenttien Suomen mestaruuden kaksinpelissä. Kesäkuussa 2015 Heliövaara voitti ulkokenttien SM-kultaa, eikä osannut sanoa paluusta takaisin ammattilaiskentille. Universiadeissa Heliövaara eteni kolmannelle kierrokselle, jossa hävisi Chung Hyeonille. Hän osallistui jälleen Tampere Openiin, jossa eteni Patrik Niklas-Salmisen kanssa nelinpelin loppuotteluun. Heliövaara valittiin Suomen Tennisliiton hallitukseen vuodeksi 2016. Hän edusti Suomea myös Davis Cupissa kolmen vuoden tauon jälkeen. Loppuvuodesta 2016 Heliövaara voitti sisäkenttien Suomen mestaruuden kaksinpelissä.

### Paluu ammattilaiseksi (2017−2019)

Tammikuussa 2017 Heliövaara ilmoitti palaavansa ammattilaiskentille neljän vuoden tauon jälkeen. Ensin hän kertoi pelaavansa Davis Cupissa helmikuussa, ja suuntaavansa sen jälkeen ammattilaiskisoihin. Syyskuussa hän saavutti paluun jälkeen ensimmäisen nelinpelin turnausvoittonsa ITF Futures -turnauksessa. Lokakuussa hän voitti Tarton Futures-turnauksessa sekä kaksin- että nelinpelin. Marraskuussa hän voitti Tallinnan Futures-nelinpelin.

Helmi-maaliskuussa 2018 hän voitti sekä Loughboroughin että Ramat HaSharonin Futures-turnausten kaksin- että nelinpelit. Toukokuussa hän voitti Patrik Niklas-Salmisen kanssa Futures-turnauksen nelinpelit Wuhanissa ja Luanissa. Kesä-heinäkuun vaihteessa Heliövaara voitti kaksinpelissä ulkokenttien Suomen mestaruuden. Heinäkuussa Heliövaara saavutti uransa toisen Challenger-turnausvoiton, kun hän ja Sveitsin Henri Laaksonen voittivat Båstadin turnauksen. Välierissä he voittivat nelinpelin maailmanlistan sijalla 37 olleen Horacio Zeballosin ja sijalla 41 olleen Julio Peraltan. Loppuottelussa he päihittivät parin Zdeněk Kolář ja Gonçalo Oliveira. Syyskuussa Heliövaara ja Niklas-Salminen voittivat Schlierenin ITF-turnauksen nelinpelin. Lokakuussa Heliövaara ja Laaksonen etenivät loppuotteluun Fairfieldin haastajaturnauksessa. Kaksi viikkoa myöhemmin he voittivat Charlottesvillen haastajaturnauksen.

Kesäkuussa 2019 Heliövaara voitti sekä kaksinpelin että nelinpelin ulkokenttien Suomen mestaruuden. Heliövaara voitti heinäkuussa Emil Ruusuvuoren kanssa Hollannissa pelatun ATP-haastajaturnauksen nelinpelin. Syys-lokakuun vaihteessa Heliövaara voitti Illja Martšenkon kanssa Kazakstanissa pelatun haastajaturnauksen ja loka-marraskuun vaihteessa Patrik Niklas-Salmisen kanssa Australiassa pelatun haastajaturnauksen.

### Uran parhaaseen nelinpelisijoitukseen (2020)

Tammi-helmikuussa 2020 Heliövaara voitti Sem Verbeekin kanssa Australian Burniessa pelatun haastajaturnauksen nelinpelin. Peleistä oli taukoa useampi kuukausi maailmanlaajuisen pandemian vuoksi. Syys-lokakuussa Heliövaara voitti Szymon Walkówin kanssa Italian Biellan haastajaturnauksen häviämättä erääkään. Seuraavalla viikolla Heliövaara eteni Barcelonan haastajaturnauksen nelinpelin loppuotteluun Alex Lawsonin kanssa ja viikkoa myöhemmin Lissabonin loppuotteluun Zdeněk Kolářin kanssa. Heliövaara nousi lokakuussa uuteen ennätysrankingiinsä, maailmanlistan sijalle 122. Aikaisempi ennätysranking 128 oli yli kahdeksan vuoden takaa. Marraskuussa Heliövaara voitti Emil Ruusuvuoren kanssa Bratislavan haastajaturnauksen nelinpelin. Joulukuussa Heliövaara eteni Lloyd Glasspoolin kanssa Maian turnauksen nelinpelin loppuotteluun. Turnauksen jälkeen Heliövaara nousi taas ennätykseensä, sijalle 113.

### ATP-turnausvoittoja ja nousu maailmanlistan top 100:aan (2021)

Heliövaara aloitti kautensa Turkin Antalyassa pelatussa ATP-turnauksessa. Hän pääsi turnauksen kaksinpelin karsintoihin, joissa hävisi toisella karsintakierroksella. Nelinpelissä hän pelasi Emil Ruusuvuoren kanssa ja saavutti ensimmäisen voittonsa ATP-kiertueella, kun he voittivat parin Denis Moltšanov ja Oleksandr Nedovjesov. Toisella kierroksella he hävisivät maailmanlistalla sijalla 16 ja 17 olleille Ivan Dodigille ja Filip Polášekille ottelun ratkaisseessa ottelutiebreakissa. Seuraavaksi Heliövaara pelasi ammattilaistasolla Istanbulin haastajaturnauksessa, missä eteni Lloyd Glasspoolin kanssa loppuotteluun. He hävisivät loppuottelussa Andre Göranssonille ja David Pelille luvuin 6–4, 3–6, 8–10. Turnauksen jälkeen julkaistulla maailmanlistalla Heliövaara nousi ensimmäistä kertaa nelinpelin maailmanlistalla 100 parhaan joukkoon. Seuraavalla viikolla pelatussa Antalyan haastajaturnauksessa Heliövaara ja Zdeněk Kolář hävisivät puolivälierissä ja seuraavalla viikolla siitä Lloyd Glasspoolin kanssa Biellassa ensimmäisellä kierroksella. Biellan toisessa haastajaturnauksessa Heliövaara ja Glasspool saavuttivat loppuottelupaikan, missä hävisivät Hugo Nysille ja Tim Pützille. Seuraavalla viikolla he saavuttivat ensimmäisen turnausvoittonsa yhdessä voitettuaan Gran Canarian 80 pisteen haastajaturnauksen. Toisessa Gran Canarian turnauksessa he hävisivät puolivälierissä. Maaliskuussa pelatussa Marseillen ATP-turnauksessa Heliövaara voitti Lloyd Glasspoolin kanssa avauskierroksella Stéfanos ja Petros Tsitsipáksen, puolivälierissä ykkössijoitetut Ken ja Neal Skupskin ja välierissä Matthew Ebdenin ja Matt Reidin. Loppuottelussa he voittivat Sander Arendsin ja David Pelin luvuin 7–5, 7–6(4). Turnausvoiton myötä Heliövaara nousi maailmanlistan sijalle 84. Cagliarin ATP-turnauksessa Heliövaara pelasi Denis Moltšanovin kanssa häviten avauskierroksen ottelunsa ottelutiebreakissa. Huhtikuun lopulla Heliövaara pelasi Emil Ruusuvuoren kanssa Münchenin ATP-turnauksessa, missä he hävisivät avauskierroksella turnauksen toiseksi sijoitetuille John Peersille ja Luke Savillelle. Queen’s Clubin tennisturnaukseen Heliövaara sai villin kortin Alastair Grayn kanssa. He hävisivät ottelutiebreakissa Reilly Opelkalle ja John Peersille. Seuraavalla viikolla pelatussa Eastbournen ATP-turnauksessa Heliövaara ja Glasspool etenivät välieriin, missä tuli tappio maailmanlistan ykkösparille Nikola Mektić ja Mate Pavić. Ottelu ratkesi vasta ottelutiebreakissa 16–18.

Heliövaara sai villin kortin uransa ensimmäiseen grand slam -turnauksen pääsarjaan Wimbledonin nelinpeliin yhdessä Lloyd Glasspoolin kanssa. He voittivat turnauksen avauskierroksella kymmenenneksi sijoitetun parin Wesley Koolhof/Jean-Julien Rojer erin 5–7, 6–3, 6–4. Toisella kierroksella he voittivat toisen villin kortin parin Alastair Grayn ja Aidan Mchughin luvuin 4–6, 6–3, 8–6. Heliövaara ja Glasspool joutuivat antamaan luovutusvoiton ennen kolmannen kierroksen otteluaan vastustajille Łukasz Kubotille ja Marcelo Melolle Glasspoolin loukkaantumisen vuoksi. Seuraavaksi Heliövaara pelasi John-Patrick Smithin kanssa Newportin ATP-turnauksessa, missä he voittivat Nathaniel Lammonsin ja Jackson Withrow'n, kunnes hävisivät puolivälieräottelunsa William Blumbergille ja Jack Sockille. Los Cabosin ATP-turnauksessa Heliövaara pelasi Miguel Ángel Reyes-Varelan kanssa häviten avauskierroksella Ebdenille/Smithille. Myöskin Atlantan ATP-turnauksessa Heliövaara/Ruusuvuori hävisi avauskierroksella Treat Hueylle ja Benoît Pairelle. Yhdysvaltain avoimissa Heliövaara pelasi Henri Kontisen parina. He hävisivät ensimmäisellä kierroksella Dominic Inglotille ja Austrin Krajicekille ottelutiebreakissa. Nur-Sultanin ATP-turnauksessa syyskuussa Heliövaara pelasi Glasspoolin kanssa. He hävisivät puolivälierissä ottelutiebreakissa. Lokakuussa Heliövaara pelasi Roman Jebavýn kanssa Barcelonan haastajaturnauksessa, jonka he voittivat. Lokakuussa pelatussa Moskovan ATP-turnauksessa Heliövaara pelasi Matwé Middelkoopin kanssa. He etenivät loppuotteluun, jossa voittivat parin Tomislav Brkić ja Nikola Ćaćić ottelutiebreakissa. Tämä oli Heliövaaran uran toinen ATP-turnausvoitto. Seuraavaksi Heliövaara pelasi Glasspoolin kanssa Bergamon haastajaturnauksessa, jossa he hävisivät loppuottelussa Zdeněk Kolářille ja Jiří Lehečkalle. Seuraavalla viikolla he voittivat Roannen haastajaturnauksen loppuottelussa Romain Arneodon ja Albano Olivettin. Sieltä Heliövaara jatkoi Helsingin haastajaturnaukseen, missä hän pelasi Jean-Julien Rojerin parina. He etenivät loppuotteluun, missä hävisivät Alexander Erlerille ja Lucas Miedlerille. Seuraavalla viikolla Heliövaara eteni loppuotteluun Glasspoolin kanssa Barin haastajaturnauksessa. Ulkokentiltä sisäkentälle siirretyssä loppuottelussa he voittivat parin Andrea Vavassori ja David Vega Hernández. Heliövaara voitti kauden aikana nelinpelissä kaksi ATP-turnausta ja neljä haastajaturnausta.

### Ranskan avointen puolivälieriin ja uran kolmas ATP-turnausvoitto (2022)

Heliövaara ja Glasspool aloittivat kautensa Adelaiden ATP-turnauksella, jossa he hävisivät avauskierroksen ottelunsa. Myös Sydneyssä tuli avauskierroksen tappio. Australian avoimissa he etenivät toiselle kierrokselle, jossa hävisivät Jamie Murraylle ja Bruno Soaresille. Montpellierin ATP 250 -turnauksessa Heliövaara ja Glasspool etenivät loppuotteluun, missä hävisivät Pierre-Hugues Herbertille ja Nicolas Mahutille. Myös seuraavalla viikolla pelatussa Dallasin ATP-turnauksessa he pääsivät loppuotteluun, tällä kertaa häviten Marcelo Arevalolle ja Jean-Julien Rojerille. Delray Beachissä he hävisivät avauskierroksen ottelunsa. Acapulcon ATP 500 -turnauksessa he etenivät pääsarjaan karsinnan kautta, ja pääsarjassa välieriin. Maaliskuun lopulla Heliövaara pelasi Nathaniel Lammonsin kanssa Marbellan haastajaturnauksessa, missä he hävisivät välierissä. Huhtikuussa Heliövaara ja Glasspool hävisivät sekä Marrakechin että Belgradin ATP-turnauksissa jo avauskierroksella. Münchenissä he etenivät välieriin. Toukokuussa pelatussa Rooman Masters-turnauksessa he etenivät puolivälieriin voittaen mm. ensimmäisellä kierroksella maailmanlistan ykkösparin Rajeev Ram ja Joe Salisbury. Ranskan avoimissa Glasspool ja Heliövaara hävisivät puolivälierissä kolmieräisen ottelun Rohan Bopannalle ja Matwé Middelkoopille.

Queen’s Clubin ATP 500 -ruohokenttäturnauksessa Heliövaara ja Glasspool pelasivat villillä kortilla edeten loppuotteluun voittaen mm. jälleen maailmanlistan ykkösparin Ram/Salisbury. Loppuottelussa he hävisivät Nikola Mektićille ja Mate Pavićille. Hampurin turnauksessa heinäkuussa 2022 Heliövaara otti Glasspoolin kanssa ensimmäisen ATP 500 -turnausvoittonsa heidän lyötyään finaalissa Rohan Bopannan ja Matwé Middelkoopin 6–2, 6–4.

Heliövaara selvisi heinäkuussa 2022 parinsa Glasspoolin kanssa Kroatian ATP250-turnauksen finaaliin.

Heliövaara selvisi parinsa Glasspoolin kanssa marraskuussa 2022 Torinossa pelattavaan kauden ATP-lopputurnaukseen, johon pääsee kahdeksan parasta paria kuluneelta kaudelta.

### Uran ensimmäinen grand slam -voitto (2023)

Heliövaara aloitti kautensa Glasspoolin kanssa pelaamalla Aucklandin ATP 250 -turnauksessa. He etenivät loppuotteluun, jossa voittivat parin Jamie Murray ja Michael Venus. Turnausvoiton myötä Heliövaara nousee ensimmäistä kertaa maailmanlistalla top 10:een.

Yhdysvaltain avoimissa 2023 Heliövaara voitti sekanelipelissä kazakstanilaisen parinsa Anna Danilinan kanssa loppuottelussa yhdysvaltalaiset Austin Krajicekin ja Jessica Pegulan suoraan kahdessa erässä 6–3, 6–4. Tämä oli Heliövaaran uran ensimmäinen grand slam -voitto.

Pelityyli ja valmentajat
------------------------

Oikeakätinen Heliövaara pelaa kahden käden rystyllä. Hänen fysiikkavalmentajanaan toimii Erik Piispa. Heliövaaran lajivalmentajana toimi vuodenvaihteesta 2011 heinäkuuhun 2012 Johan Landsberg. Aikaisemmin häntä valmensivat HVS-Tenniksen Olli Leppänen ja Saku Siivonen. Syksystä 2012 lähtien Heliövaaraa valmensi saksalaisen tennisakatemian, *Break Point Basen*, valmentaja Burghard Riehemann. Joulukuusta 2018 Heliövaaraa on valmentanut venäläissyntyinen Boris Tšernov. Keväällä 2021 Heliövaaran perheeseen syntyi tytär.

Tilastot
--------

### Turnausvoitot nelinpelissä (3)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Voitot turnausluokittain |
| --- |
| Grand Slam (0) |
| ATP World Tour Finals (0) |
| ATP World Tour Masters 1000 (0) |
| ATP World Tour 500 (1) |
| ATP World Tour 250 (2) |

 | 

| Voitot kenttätyypeittäin |
| --- |
| Kova (2) |
| Massa (1) |
| Ruoho (0) |
| Matto (0) |
| s = sisäkenttä |

 |

| Nro | Pvm | Turnaus | Paikka | Kenttä | Pari | Vastustaja | Tulos |
| --- | --- | --- | --- | --- | --- | --- | --- |
| 1. | 14. maaliskuuta 2021 | Open 13 | Marseille, Ranska | Kova (s) | Iso-Britannia Lloyd Glasspool | Alankomaat Sander Arends
Alankomaat David Pel | 7–5, 7–6(4) |
| 2. | 24. lokakuuta 2021 | Kremlin Cup | Moskova, Venäjä | Kova (s) | Alankomaat Matwé Middelkoop | Bosnia ja Hertsegovina Tomislav Brkić
Serbia Nikola Ćaćić | 7–5, 4–6, [11-9] |
| 3. | 24. heinäkuuta 2022 | Hampurin tennisturnaus | Hampuri, Saksa | Massa | Iso-Britannia Lloyd Glasspool | Intia Rohan Bopanna
Alankomaat Matwé Middelkoop | 6–2, 6–4 |

### Turnausvoitot sekanelinpelissä (1)

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 

| Voitot turnausluokittain |
| --- |
| Grand Slam (1) |

 | 

| Voitot kenttätyypeittäin |
| --- |
| Kova (1) |
| Massa (0) |
| Ruoho (0) |
| Matto (0) |
| s = sisäkenttä |

 |

| Nro | Pvm | Turnaus | Paikka | Kenttä | Pari | Vastustaja | Tulos |
| --- | --- | --- | --- | --- | --- | --- | --- |
| 1. | 9. syyskuuta 2023 |  Yhdysvaltain avoimet 2023 | New York, Yhdysvallat | Kova (s) | Kazakstan Anna Danilina | Yhdysvallat Jessica Pegula
Yhdysvallat Austin Krajicek | 6–3, 6–4 |

Lähteet
-------

* Harri Heliovaara *atpworldtour.com*. ATP World Tour.  (englanniksi)
* Harri Heliövaara – viralliset sivut.

### Viitteet

1. 1 2  Heliövaara teki suomalaista tennishistoriaa *iltalehti.fi*.  26.1.2007. Kustannusosakeyhtiö Iltalehti. Viitattu 7.8.2010.
2. 1 2  Harri Heliövaara ATP:n sivuilla (englanniksi)
3. ↑  Harri Heliövaara Davis Cup -sivustolla (englanniksi)
4. ↑  Heliövaara uusi tenniksen SM-kultansa *HS.fi*.  4.7.2009. Sanoma News Oy. Viitattu 22.9.2009.
5. ↑  Miehet 2-p sisäkentillä *Tennisverkko*. Suomen Tennisliitto. Viitattu 21.5.2010.
6. 1 2  Heliövaara tuplamestaruuteen tenniksen SM-kisoissa *MTV3.fi*.  4.7.2009. MTV Oy. Viitattu 21.5.2010.
7. ↑  Sakari Lund: Heliövaara iski SM-kultaa - seuraavaksi universiadeihin  28.6.2015. Yle Urheilu. Viitattu 29.6.2015.
8. ↑  Uransa jo lopettanut peluri voitti tenniksen SM-kultaa – naisten mestaruus 15-vuotiaalle lupaukselle - Aamulehti *Aamulehti*.  18.12.2016. Viitattu 7.1.2017.
9. ↑  Heliövaara/Leskinen odotetusti Suomen mestaruuteen *Suomen Tennisliitto*.  19.12.2021. Viitattu 2.2.2022.
10. 1 2  Färdig, Jarmo: Harri Heliövaaran tennisura on ohi.  *Helsingin Sanomat*, 24.4.2013, s. B13.
11. 1 2  Harri Heliövaara palaa ammattilaiskentille lähes neljän vuoden tauon jälkeen *yle.fi*. Viitattu 7.1.2017.
12. ↑  Tennistähti Harri Heliövaara hankkii nyt voimaa.  *Etelä-Suomen Sanomat*, 19.2.2007.  Esan Kirjapaino Oy.
13. 1 2 3 4 5  Heliovaara, Harri (FIN) *ITF Tennis - Mens Circuit*. ITF. Viitattu 7.8.2010. (englanniksi)
14. ↑  Venäläisparille IPP Openin nelinpelin voitto *Tennisverkko*.  16.11.2007. Suomen Tennisliitto. Viitattu 21.9.2009.
15. ↑  Myöhänen, Arto: Harri Heliövaara löi Lauri Kiisken SM-finaalissa *iisalmensanomat.fi*.  6.7.2008. Iisalmen Sanomat Oy. Viitattu 21.5.2010.
16. 1 2 3  Harri Heliovaara *Daviscup.com*. Davis Cup. Viitattu 31.7.2014. (englanniksi)
17. 1 2 3 4 5 6 7 8 9 10 11 12 13 14  Harri Heliovaara *atptour.com*. ATP Tour. Viitattu 2.2.2022. (englanniksi)
18. ↑  Heliövaara, Harri: Hei kaikille *matkallahuipulle.blogspot.com*.  1.4.2010. Blogger. Viitattu 7.8.2010.
19. ↑  Ouellette voitti Heliövaaran *Tennisverkko*.  7.9.2009. Suomen Tennisliitto. Viitattu 22.9.2009.
20. ↑  Heliövaaralle finaalitappio Thaimaassa *Tennisverkko*.  19.10.2009. Suomen Tennisliitto. Viitattu 2.11.2009.
21. ↑  Heliövaara ja Salonen Suomen mestareiksi *Tennisverkko*.  21.3.2010. Suomen Tennisliitto. Viitattu 21.5.2010.
22. ↑  Heliövaara turnausvoittoon Seogwipossa *Tennisverkko*.  11.4.2010. Suomen Tennisliitto. Viitattu 12.4.2010.
23. ↑  Heliövaara Wuhanin turnausvoittoon *Tennisverkko*.  7.6.2010. Suomen Tennisliitto. Viitattu 8.6.2010.
24. 1 2  Heliövaara, Harri: Terveisiä Glasgow'sta! *matkallahuipulle.blogspot.com*.  11.1.2011. Blogger. Viitattu 23.1.2011.
25. ↑  Heliövaara, Harri: Heliövaara/Paukku - Eaton/Slabinsky 7-6(3), 1-6, 2-10 *matkallahuipulle.blogspot.com*.  14.1.2011. Blogger. Viitattu 23.1.2011.
26. ↑  Heliövaara Sheffieldin turnauksen voittoon *Tennisverkko*.  23.1.2011. Suomen Tennisliitto. Viitattu 23.1.2011.
27. ↑  Heliövaara turnausvoittoon Uzbekistanissa *Tennisverkko*.  28.5.2011. Suomen Tennisliitto. Viitattu 14.7.2018.
28. ↑  Heliövaara ATP Challengerin nelinpelin turnausvoittoon *Tennisverkko*.  26.9.2011. Suomen Tennisliitto. Viitattu 26.9.2011.
29. ↑  Heliövaara turnausvoittoon Jakartassa *Tennisverkko*.  3.10.2011. Suomen Tennisliitto. Viitattu 3.10.2011.
30. ↑  Heliövaara kohtasi parempansa, ranking nousee silti ennätykseen *HS.fi*.  5.11.2011. Sanoma News Oy. Viitattu 6.11.2011.
31. ↑  Heliövaara ensi kertaa Ranskan avoimissa *iltasanomat.fi*.  21.5.2012. Viitattu 25.5.2012.
32. ↑  Heliövaaran urakka jäi lyhyeksi Ranskan avointen karsinnassa *Yle Urheilu*.  22.5.2012. Yleisradio Oy. Viitattu 25.5.2012.
33. ↑  Heliövaara aloitti Wimbledonin karsinnat voitolla sportti.com. Viitattu 21.6.2012.
34. ↑  Heliövaara karsiutui Wimbledonissa *Yle Urheilu*.  20.6.2012. Yleisradio Oy. Viitattu 21.6.2012.
35. ↑  Jarkko Nieminen ja Heliövaara Båstadissa *Tennisverkko*.  9.7.2012. Suomen Tennisliitto. Viitattu 14.7.2012.
36. 1 2  Harri Heliövaaran olympiaunelma elää – viime viikolla tennistähti koki sekä uransa hienoimpia että katkerimpia hetkiä: "Nyt uskon taas omaan tekemiseen uudella tavalla" *yle.fi*. Viitattu 15.1.2021.
37. ↑  Smyczek voitti Heliövaaran US Openin karsinnoissa *Tennisverkko*.  23.8.2012. Suomen Tennisliitto. Viitattu 23.8.2012.
38. 1 2  Heliövaaralla vielä 350 sijaa tavoitteeseen - "Vuosi jäljellä" *Yle Urheilu*.  7.11.2012. Yleisradio Oy. Viitattu 7.11.2012.
39. ↑  Harri Heliövaarasta hallintokoordinaattori liiton toimistoon *Tennisverkko*.  1.10.2013. Suomen Tennisliitto. Viitattu 20.7.2014.
40. ↑  Tennisliiton hallinto *Tennisverkko*. Suomen Tennisliitto. Viitattu 20.7.2014.
41. ↑  Harri Heliövaara taisteli karsinnan loppuotteluun *tampereopen.fi*.  19.7.2014. Tampere Open. Viitattu 20.7.2014.
42. ↑  Heliövaara ja Suomalainen Suomen mestareiksi - 15-vuotias Ruusuvuori miesten finaalissa Yle Urheilu. Viitattu 22.12.2014.
43. ↑  Heliövaara iski SM-kultaa - seuraavaksi universiadeihin Yle Urheilu. Viitattu 19.7.2015.
44. ↑  Heliövaara miettii paluuta ammattilaiskentille hs.fi. Viitattu 19.7.2015.
45. ↑  Tennis – Men's Singles gwangju2015.com. Viitattu 19.7.2015. (englanniksi)
46. ↑  Tampereella ei saatu suomalaisvoittoa – Niklas-Salminen ja Heliövaara taipuivat finaalissa *yle.fi*. Viitattu 30.9.2017.
47. ↑  Tennisliiton syyskokous pidettiin lauantaina *Suomen Tennisliitto*. Viitattu 7.1.2017.
48. ↑  Davis Cup: Harri Heliövaara iski Suomen 2-0-johtoon Zimbabwesta *Suomen Tennisliitto*. Viitattu 7.1.2017.
49. ↑  Oona Orpana ja Harri Heliövaara tuoreet Suomen mestarit *Suomen Tennisliitto*. Viitattu 7.1.2017.
50. ↑  Mia Eklund ja Harri Heliövaara nelinpelin valtiaat Tunisiassa *Suomen Tennisliitto*. Viitattu 30.9.2017.
51. ↑  Harri Heliövaara ja Anastasia Kulikova kaksinpelien Suomen mestarit *Suomen Tennisliitto*. Viitattu 1.7.2018.
52. ↑  Heliövaara ja Laaksonen Båstadin ATP Challenger -turnauksen mestarit *Suomen Tennisliitto*. Viitattu 14.7.2018.
53. ↑  Heliövaara/Laaksonen taipuivat Challenger-turnauksen loppuottelussa *Suomen Tennisliitto*.  14.10.2018. Viitattu 15.10.2018.
54. ↑  Orpana ja Heliövaara tuplamestareiksi SM-kilpailuissa Oulussa *Suomen Tennisliitto*.  30.6.2019. Viitattu 22.7.2019.
55. ↑  Tuplamestaruuspäivä ammattilaiskentillä - Heliövaara/Ruusuvuori ja Kulikova juhlivat nelinpelimestaruuksia *Suomen Tennisliitto*.  21.7.2019. Viitattu 21.7.2019.
56. ↑  Heliövaara/Marchenko turnausvoittoon Kazakstanissa - Niklas-Salmiselle tiukka finaalitappio ja Orpana tavoittelee mestaruutta sunnuntaina *Suomen Tennisliitto*.  5.10.2019. Viitattu 3.11.2019.
57. ↑  Heliövaara/Niklas-Salminen turnausvoittoon Australiassa *Suomen Tennisliitto*.  3.11.2019. Viitattu 3.11.2019.
58. ↑  Harri Heliövaara juhli ATP-haastajaturnauksen nelinpelin voittoa – "Täydellinen viikko" *yle.fi*. Viitattu 2.2.2020.
59. ↑  Heliövaara puolustaa mestaruuksiaan SM-kisoissa *Aamulehti*.  27.5.2020. Viitattu 5.12.2020.
60. ↑  Tenis. Challenger Biella: Szymon Walków i Harri Heliovaara mistrzami debla. Turniej wygrali bez straty seta *sportowefakty.wp.pl*.  3.10.2020. Viitattu 3.10.2020. (puolaksi)
61. ↑  Heliövaara/Ruusuvuori turnausvoittoon Slovakiassa *Suomen Tennisliitto*.  14.11.2020. Viitattu 5.12.2020.
62. ↑  Heliövaara/Glasspool taipui loppuottelussa Portugalissa *Suomen Tennisliitto*.  5.12.2020. Viitattu 5.12.2020.
63. ↑  Ruusuvuori toiselle kierrokselle Antalyassa - Heliövaaralle tappio karsintafinaalissa *Suomen Tennisliitto*.  7.1.2021. Viitattu 15.1.2021.
64. ↑  Heliövaara ja Glasspool hävisivät Istanbulin finaalissa *yle.fi*. Viitattu 24.1.2021.
65. ↑  Glasspool/Heliovaara Move Into Maiden ATP Final In Marseille *ATP Tour*. Viitattu 14.3.2021. (englanniksi)
66. ↑  Lloyd Glasspool & Harri Heliovaara Claim Maiden ATP Tour Crown *ATP Tour*. Viitattu 15.3.2021.
67. ↑  Ensimmäinen ATP-turnausvoitto! Heliövaara juhli Ranskassa – "Pää lyö tyhjää, aivan uskomaton fiilis" *yle.fi*. Viitattu 15.3.2021.
68. ↑  Australialaispari pudotti Ruusuvuoren ja Heliövaaran *Uusimaa*.  27.4.2021. Viitattu 28.6.2021.
69. ↑  Heliövaara ja Glasspool olivat lähellä kovaa temppua – maailman ykköspari selvitti ottelupalloja ATP-välierässä *Yle Urheilu*. Viitattu 28.6.2021.
70. ↑  32-vuotias suomalainen oli onnesta soikea Wimbledonin avausvoiton jälkeen: "Ensimmäinen kerta, kun pääsin pelaamaan näillä pyhillä kentillä" *Yle Urheilu*. Viitattu 2.7.2021.
71. ↑  Harri Heliövaara ja Lloyd Glasspool etenivät jatkoon Wimbledonin nelinpelissä *Yle Urheilu*. Viitattu 5.7.2021.
72. ↑  Heliövaara/Glasspool antoivat luovutusvoiton Wimbledonissa *Suomen Tennisliitto*.  5.7.2021. Viitattu 5.7.2021.
73. ↑  Emil Ruusuvuori jatkoon nelinpelissä, Heliövaara ja Kontinen hukkasivat trillerissä kaksi ottelupalloa *Yle Urheilu*. Viitattu 24.10.2021.
74. ↑  Heliövaaralle uran toinen ATP-turnausvoitto *Suomen Tennisliitto*.  24.10.2021. Viitattu 24.10.2021.
75. ↑  Heliövaara/Glasspool loppuotteluun kauden viimeisessä turnauksessaan - "Perjantai oli vaiherikas, mutta erinomainen päivä tiimillemme" *Suomen Tennisliitto*.  26.11.2021. Viitattu 27.11.2021.
76. ↑  Heliövaara/Glasspool turnausvoittoon, uusi ennätysranking suomalaispelaajalle - "Koko kausi on ollut hurja" *Suomen Tennisliitto*.  27.11.2021. Viitattu 28.11.2021.
77. ↑  "Harmittaa todella paljon ja ottaa päähän" – Harri Heliövaara oli todella lähellä kolmatta kierrosta Australian avointen nelinpelissä *Yle Urheilu*.  21.1.2022. Viitattu 2.2.2022.
78. ↑  Harri Heliövaara lähellä ATP-turnausvoittoa – katso kuvat lontoolaisyleisön villinneestä pelastuksesta: "Nautimme joka hetkestä" *Yle Urheilu*.  19.6.2022. Viitattu 21.6.2022.
79. ↑  Heliövaara/Glasspool uransa ensimmäiseen ATP500-turnauksen finaaliin *Suomen Tennisliitto*.  19.6.2022. Viitattu 21.6.2022.
80. ↑  Heliövaara/Glasspool välieriin Queen's Clubin ATP500-kilpailussa - "On se aika siistiä pistää uudestaan maailman ykköspari nippuun" *Suomen Tennisliitto*.  16.6.2022. Viitattu 21.6.2022.
81. ↑  Harri Heliövaaralle uran ensimmäinen ATP500-turnausvoitto – sai maukkaan revanssin Ranskan avoimista ja tarrasi kiinni finaaliturnauspaikkaan *Yle Urheilu*.  24.7.2022. Viitattu 24.7.2022.
82. ↑  Harri Heliövaara jälleen ATP-finaaliin *www.iltalehti.fi*. Viitattu 29.7.2022.
83. ↑  Heliövaara ja Glasspool ylsivät upeaan saavutukseen – paikka kahdeksan parhaan parin ATP-lopputurnaukseen varmistui: "Onnen kyyneleitä tuli ottelun jälkeen" *Yle Urheilu*.  4.11.2022. Viitattu 5.11.2022.
84. ↑  Harri Heliövaaralle uran neljäs ATP-turnausvoitto – nousee maailmanlistalla yhdeksänneksi *Yle Urheilu*.  8.1.2023. Viitattu 8.1.2023.
85. ↑  Harri Heliövaara ja Anna Danilina US Openin mestareiksi! Suomalaisen juhlapuhe päättyi huvittavasti *Yle Urheilu*.  9.9.2023. Viitattu 9.9.2023.
86. ↑  Heliövaara, Harri: Kuka olen? *harriheliovaara.fi*. Viitattu 5.12.2020.
87. ↑  Heliövaara, Harri: Heliövaara – Delbonis 4-6, 2-6 *harriheliovaara.fi*. Viitattu 15.7.2012.
88. ↑  The Global Professional Tennis Coach Association (GPTCA) *gptcatennis.org*. Viitattu 5.12.2020. (englanniksi)
89. ↑  Huippu-urheilun lopettanut opiskelija päätti yrittää vielä kerran maailman huipulle ja onnistui – Harri Heliövaara, 32, kertoo hullusta vuodestaan *Yle Urheilu*. Viitattu 24.10.2021.